CELEX: 32021D1897
Language: hu
Date: 2021-06-28 00:00:00
Title: A Tanács (EU) 2021/1897 határozata (2021. június 28.) az egyrészről az Európai Unió és tagállamai, és másrészről Ukrajna közötti, közös légtér létrehozásáról szóló megállapodásnak az Európai Unió nevében történő aláírásáról és az ideiglenes alkalmazásáról

2021.11.3.   
               
               
                  HU
               
               
                  Az Európai Unió Hivatalos Lapja
               
               
                  L 387/1
               
            
         A TANÁCS (EU) 2021/1897 HATÁROZATA
         (2021. június 28.)
         az egyrészről az Európai Unió és tagállamai, és másrészről Ukrajna közötti, közös légtér létrehozásáról szóló megállapodásnak az Európai Unió nevében történő aláírásáról és az ideiglenes alkalmazásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 100. cikke (2) bekezdésre, összefüggésben a 218. cikkének (5) és (7) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A Tanács 2006. december 12-én felhatalmazta a Bizottságot, hogy tárgyalásokat kezdjen Ukrajnával egy közös légtér létrehozásáról szóló megállapodás megkötése céljából. E tárgyalások eredményeként a felek 2013. november 28-án parafálták az egyrészről az Európai Unió és tagállamai, valamint másrészről Ukrajna közötti, közös légtér létrehozásáról szóló megállapodást (a továbbiakban: a megállapodás).
                  
               
                     (2)
                  
                  
                     A megállapodásnak az Unió nevében történő aláírása és az ideiglenes alkalmazása nem érinti az Unió és a tagállamai közötti hatáskörmegosztást. E határozat nem értelmezhető úgy, hogy annak révén az Unió azon lehetőséggel élne, hogy a megállapodás hatálya alá eső, megosztott hatáskörbe tartozó kérdések tekintetében gyakorolja külső hatáskörét, amennyiben e hatáskört az Unió belső vonatkozásban még nem gyakorolta.
                  
               
                     (3)
                  
                  
                     Annak érdekében, hogy a megállapodásból fakadó előnyök mihamarabb megvalósuljanak, a megállapodást alá kell írni és a hatálybalépéséhez szükséges eljárások befejezéséig ideiglenesen alkalmazni kell.
                  
               
                     (4)
                  
                  
                     Helyénvaló meghatározni azt az eljárást, amelyet az Unió nevében képviselendő, a megállapodás 15. cikke (3) bekezdésének a) pontja szerinti, az uniós jogszabályoknak a megállapodás I. mellékletébe való felvételével kapcsolatos vegyes bizottsági határozatokra vonatkozó álláspont tekintetében kell követni,
                  
               ELFOGADTA EZT A HATÁROZATOT:
         
            1. cikk
            Az egyrészről az Európai Unió és tagállamai, és másrészről Ukrajna közötti, közös légtér létrehozásáról szóló megállapodás aláírását a Tanács az Unió nevében jóváhagyja, figyelemmel az említett megállapodás megkötésére (1).
         
         
            2. cikk
            A Tanács elnöke felhatalmazást kap arra, hogy kijelölje a megállapodásnak az Unió nevében történő aláírására jogosult személy(eke)t.
         
         
            3. cikk
            A megállapodást – annak 38. cikke (3) bekezdésének megfelelően – a hatálybalépéséhez szükséges eljárások befejezéséig ideiglenesen alkalmazni kell.
         
         
            4. cikk
            A Tanács felhatalmazza a Bizottságot, hogy a Tanáccsal vagy – amennyiben a Tanács úgy dönt – annak előkészítő szerveivel az elfogadás előtt kellő idővel folytatott konzultációt követően elfogadja a megállapodás 15. cikke (3) bekezdésének a) pontja szerinti, a megállapodás I. mellékletének felülvizsgálatával kapcsolatos vegyes bizottsági határozatok tekintetében az Unió nevében képviselendő álláspontot, amennyiben a felülvizsgálat uniós jogszabályoknak – a szükséges technikai kiigazítások mellett – az említett mellékletbe történő felvételét érinti.
         
         
            5. cikk
            Ez a határozat az elfogadásának napján lép hatályba.
         
         
            Kelt Luxembourgban, 2021. június 28-án.
            
               
                  a Tanács részéről
               
               
                  az elnök
               
               M. do C. ANTUNES
            
         
         
            (1)  Lásd e Hivatalos Lap 3. oldalát.